Odgovornost!?

**Sažetak**

Odgovornost je konstitutivna moralno-etička kategorija. To znači da bez odgovornosti nije moguće shvatiti ni čovjeka kao etičko biće ni etiku kao univerzalnu antropološku činjenicu. Hrvatska riječ odgovornost je složenica: od i govoriti. To je važan uvid, ali se zapravo pitamo što znači odgovornost kao fundamentalna moralno-etička kategorija? Posjeduje li odgovornost neki drugi temelj ili pretpostavku ili je samostojna? Ako se na odgovornosti temelji cjelokupni etički općenito i biomedicinsko-etički govor posebno, onda je vrijedno zaviriti u samu bit odgovornosti. Odgovornost nije tek jedna puka kategorija instrumentalnoga karaktera, nego predstavlja fundamentalno i univerzalno ljudsko iskustvo unutar kojega ili, bolje rečeno, pomoću kojega čovjek kao moralni subjekt percipira, shvaća, tumači i iznad svega vrednuje, upravo u smislu *rem-ponderare* vlastite čine te čine drugih i stvarnost oko sebe općenito. Odgovornost je stoga konstitutivni element osobne moralnosti svakog čovjeka. Dok je nutarnja struktura osobne odgovornosti uvijek ista, njezina primjena ovisi o profesionalnim uvjetima i okolnostima u kojima moralni subjekt živi i djeluje. U tom smislu opravdano razlikujemo različite vrste odgovornosti koje proizlaze odnosno temelje se na karakteru obveze i profesije. Opravdano govorimo o roditeljskoj, učiteljskoj, političkoj, socijalnoj, kulturnoj, vjerskoj, liječničkoj i dr. odgovornosti. Govor o praktičkoj osobnoj odgovornosti je stoga uvijek analogan govor. Naime, uvijek se radi o osobnoj moralnoj odgovornosti, ali svaka odgovornost (*analogatum*) ne podliježe istim konkretnim zahtjevima moralnosti (*ratio analogata*). Postoje različite profesije pa sukladno tome postoje i različite odgovornosti. Dakle, svaka osobna odgovornost posjeduje eminentno moralno-etički karakter, dok kao profesionalna odgovornost posjeduje mnogo širi, to jest stručni, institucionalni, zakonodavni, društveni i kulturni kontekst koji jasnije određuje i preciznije uokviruje važnost i domete osobne profesionalne odgovornosti. Posljednjih desetljeća se mnogo radi na usavršavanju i produbljivanju smisla i značenja odgovornosti u biomedicinskim i zdravstvenim profesijama. Ovo predavanje želi dati doprinos tim hvalevrijednim nastojanjima.